PDIแจ้งเลิกธุรกิจค้าโลหะสังกะสีหลังราคาตกต่ำ ยันไร้กระทบบริษัท พร้อมมุ่งลงทุนพลังงานทดแทน
PDI ประกาศหยุดธุรกิจค้าโลหะสังกะสีตั้งแต่ไตรมาส 2/62 หลังราคาโลหะสังกะสีในตลาดโลกปรับตัวลดลงต่อเนื่อง ยันไร้กระทบบริษัท พร้อมเดินหน้าลงทุนด้านพลังงานทดแทน-ธุรกิจอื่นเต็มสูบ
7 ธ.ค. 2561

บริษัท ผาแดงอินดัสทรี จำกัด (มหาชน) หรือ PDI เปิดเผยว่า ตามที่คณะกรรมการบริษัท ครั้งที่ 05-2560 เมื่อวันที่ 6 พ.ย.60 มีมติให้บริษัทดำเนินธุรกิจการค้าโลหะสังกะสี ภายใต้ชื่อ PDI Metals เพื่อรองรับความต้องการโลหะสังกะสีของลูกค้าภายในประเทศ ภายหลังจากการยุติการทำเหมืองแร่สังกะสี ที่อำเภอแม่สอด จังหวัดตาก ในปี 2559 และยุติธุรกิจสังกะสี ปลายปี 2560 นั้น
ทั้งนี้ เนื่องจากแนวโน้มราคาโลหะสังกะสีในตลาดโลกลดต่ำลง ประกอบกับสภาวะการแข่งขันของตลาดภายในประเทศ ที่ลูกค้ามีทางเลือกที่หลากหลาย อีกทั้งบริษัทมีต้นทุนและค่าใช้จ่ายในการดำเนินงานที่เพิ่มสูงขึ้น ทำให้ผลการดำเนินงานของธุรกิจการค้าโลหะสังกะสีไม่เป็นไปตามที่คาดหวัง ดังนั้น เมื่อวันที่ 6 พ.ย.61 ที่ประชุมคณะกรรมการบริษัท ครั้งที่ 05-2561 จึงมีมติให้มุ่งเน้นธุรกิจด้านพลังงานทดแทนและธุรกิจอื่น ๆ ที่สร้างผลตอบแทนที่สูงกว่าอย่างยั่งยืนในระยะยาว โดยมอบหมายให้ฝ่ายจัดการไปเจรจาข้อตกลงต่าง ๆ กับผู้ที่เกี่ยวข้อง
อย่างไรก็ตาม บริษัทได้บรรลุข้อตกลงทางการค้าที่สำคัญกับผู้ที่เกี่ยวข้องเรียบร้อยแล้ว บริษัทจึงจะหยุดธุรกิจสังกะสี ณ สิ้นไตรมาสที่ 1 ของปี 2562 เป็นต้นไป ซึ่งการดำเนินการดังกล่าวจะไม่มีผลกระทบใด ๆ ต่อผลการดำเนินงานของบริษัท และไม่มีผลกระทบต่อผู้ถือหุ้นของบริษัท อีกทั้งยังทำให้บริษัทมีเงินทุนหมุนเวียนเพิ่มขึ้น สร้างโอกาสในการลงทุน มุ่งสู่ธุรกิจด้านพลังงานทดแทน และธุรกิจอื่นๆ ได้อย่างเต็มกำลังความสามารถ
โดยปัจจุบัน บริษัทมีโรงไฟฟ้าพลังงานแสงอาทิตย์ ในประเทศไทย จำนวน 7 แห่ง กำลังการผลิต รวม 36.3 เมกะวัตต์ (MW) และในประเทศญี่ปุ่น จำนวน 2 แห่ง กำลังการผลิตรวม 13 เมกะวัตต์ ซึ่งสามารถเริ่มสร้างรายได้ให้บริษัทตั้งแต่ปลายปี 2559 เป็นต้นมา